Echu eo gant prantad kentañ 3de rummad ar rugby war-bouez ur c'hrogad ha sklaer eo an traoù evit an daou glub breizhat. An Nazeriz (SNR) a yelo gant ar play-off pa vo an Naonediz gant ar play-down. Cheñchet eo penn d'ar vazh goude o derby e dibenn miz Eost pa oa aet ar maout gant tud ar SNUC. Gwall zipitus e oa skipailh ar SNR d'ar c'houlz-se ha souezhus e oa an Naonediz a oa o paouez  pignat. Ya met abaoe…Dre 2 wech hepken eo aet ar maout gant paotred ar SNUC en ur ober 5 miz. An Nazeriz eus o zu n'o deus kollet nemet 3 c'hrogad abaoe. Bravoc'h c'hoazh : ar re nemeto int bet o vezañ trec'h war skipailh gwellañ ar c'hampionad, Massy. Petra a vo dazont an daou glub eus Liger-Atlantel ? Ur c'hrogad a chomo da gas d'an 19 a viz C'hwevrer evit echuiñ ganti ha da c'houde….1 mizvezh c'hoazh a-raok adstagañ ganti ! Droch a-walc'h eo penaos eo aozet kampionad amatour ar rugby. 6 bagad a zo d'ar  Federal 1 (al Liger-Atlanteliz a zo en trede hini). Ar 4 re wellañ eus pep bagad a yelo gant ar Play-off evit lakaat ar 24 c'hlub gwellañ da genstrivañ evit pignat er Pro D2. Ar 4 re fallañ a yelo gant ar play-down evit saveteiñ o afer er Federal. Start e vo an traoù evit an Naonediz avat : 12 klub a ziskenno ha pa seller a-dost pep bagad, n'eus nemet 5 klub o deus nebeutoc'h a boentoù eget ar SNUC...